На основу члана 37. Статута Града Ниша („Службени лист Града Ниша“ број 88/2008 и 143/2016) и члана 12. Закона о туризму Републике Србије („Сл. гласник РС“, број 36/2009, 88/2010, 99/2011, 93/2012 и 84/2015),

Скупштина Града Ниша, на седници од \_\_\_\_\_ 2017. године, донела је

**О Д Л У К У О УСВАЈАЊУ ПРОГРАМА РАЗВОЈА ТУРИЗМА ГРАДА НИША**

**СА АКЦИОНИМ ПЛАНОМ**

**ЗА ПЕРИОД 2018-2020. ГОДИНЕ**

Члан 1.

Скупштина Града Ниша усваја Програм развоја туризма Града Ниша са Акционим планом за период 2018-2020. године.

Члан 2.

Програм развоја туризма Града Ниша са Акционим планом за период 2018-2020. године је саставни део ове Одлуке.

Члан 3.

Одлуку објавити у „Службеном листу Града Ниша“.

Број:

У Нишу 2017. године

СКУПШТИНА ГРАДА НИША.

ПРЕДСЕДНИК

мр Раде Рајковић

О б р а з л о ж е њ е

Градско веће Града Ниша, на седници 13.09.2017. године, донело је Решење број 1121-/2017-03 од 13.09.2017. године, о приступању изради Програма развоја туризма за период 2018.-2020. године.

Град Ниш је у обавези да донесе Програм развоја туризма на основу Закона о туризму

(„Службени гласник Републике Србије“, број 36/2009, 88/2010, 99/2011, 84/2015).

Израда Програма развоја туризма је стратешки документ који се заснива на следећим документима: Стратегија развоја туризма Републике Србије 2016-2025, Ревизија Стратегије развоја града Ниша 2009-2020. и Акциони план одрживог развоја града Ниша 2015-2020.

Носилац израде овог Програма је радна група за израду Програма развоја туризма Града Ниша за период 2018-2020. године, коју је Решењем број 3108/2017 од 25.09.2017. образовао Градоначелник, а чине је представници Градске управе, градских општина, научних, културних и стручних институција.

Програм развоја туризма Града Ниша, кроз сарадњу свих учесника у његовом креирању, омогућава системски приступ развоју туризма и сагледавање тржишно оријентисаног туристичког производа. Циљ Програма је стварање услова за позиционирање Града Ниша као атрактивне туристичке дестинације на домаћем и међународном тржишту. Јасно дефинисана туристичка понуда, услов је за учествовање на туристичком тржишту, што подразумева интегрисање различитих туристичких понуда, као и заједничких интереса и циљева свих носилаца активнoсти на пољу туризма.

Циљ израде Програма развоја туризма је сагледавање туристичких потенцијала и понуде града Ниша, њихово унапређење и промоција и стварање услова за развој нових, ради ефикасног коришћења туристичких капацитета и раст туристичке привреде града Ниша.

Овим циљевима могу да допринесу и јавно-приватна партнерства, као и подршка на локалном и државном нивоу.

Начелник Канцеларије

за локални економски развој и пројекте

др Милан Ранђеловић